ካብ ፈለማ ግሉጽ ኣሰራርሓን ንቡር ሕጋዊ ርክባት እንተዝነብር ክልቲኤን ሃገራት ናብ ኩናት ዘምርሓሉ ሃዋህው ኣይምነበረን ወይ ኣዚዩ ምወሓደ እብል። ምኽንያቱ ብሕጊ ዝተወሰነ ስለዝኾነ። ኩናት ተኻይዱ፡ ክልቲኦም ስርዓታት ብዝተሰማምዑን ኣውሓስቲ ኣብ ዝተሳተፉዎን ጠረጴዛ ብስምምዕ ኣልጀርስ ኮሚሽን ዶባት ኣቚሞም ፍርዲ ዝሃቦም ክቕበሉ ተሰማሚዖም። ካብኡ ንደሓር እቲ ኣሚንካን ረዲኻን ዝኸድካዮ ፍርዲ ቤት ዝሃበካ ምቕባል እዩ። ይኹን እምበር ክልቲኦም ወገናት ጉዳዮም ምስ ባድመ ስለዘተኣሳሰሩዎ እቲ ጉዳይ ተሓላሊኹ። ባድመ ንመመልሲ ገጽን ክብርን እያ እምበር እንታይ ዓቢ ነገር ኣለዋ ኮይኑ። ግን ኩሉ ነገራቶምን ፖለቲከኦምን ምስ ባድመ ኣተሓሒዞሞ። ኢትዮጵያ ነቲ ብይን ከተተግብሮ ዘይደለየትሉ ምኽንያት ከኣ እቲ ቦታ ወሒድና ወይ በዚሑና ዝብል ኣይነበረን። ኣቐዲሞም ነቲ ብይን ዘይተቐበልዎ ብዙሓት ስለዝነበሩ፡ ዶ/ር ኣቢይ ክውስን እንከሎ ተቓውሞታት ክመጽእ ግድን'ዩ። ይኹን እምበር ነቲ ዓብላሊ ፖሊቲካዊ ሃዋህው ተኣማሚኑ ዝገበሮ ስለዝኾነ፡ እቲ መስርሕ ብውሳነ ናይ ዶ/ር ኣቢይ ክኸይድዩ ዝብል ግምት ኣለኒ። እዚ ሓሓሊፉ ዝረአ ዘሎ ተቛውሞታት ንሰላም ኢትዩ-ኤርትራ ከፍርሶ ይኽእል እዩ ዝብል ግምት የብለይን። ኣመጻጽኣ ኣቢይ'ውን ምስቲ ንሃይለማርያም ደሳለኝ ተኪኡ ናብ ስልጣን ንኽመጽእ ዝተገብረ መስርሕ እንተርኢናዮ፡ ዋላ እውን ኣብ ውሽጢ ኢህወደግ ፖለቲካዊ ክትዕን ምስሕሓብን እንተነበረ፡ ሓደ ደሞክራሲያዊ ዝመስል ግሉጽ ኣሰራርሓ ግን ኣለዎ ክትብል የድፍር እዩ። ኣብቲ መስርሕ ብዙሕ ፓለቲካዊ ጸወታ ተኻይዱ እዩ - ግን ከኣ እቲ ስልጣን ብሰለማዊ ኣገባብ ካብ ሃይለማርያም ናብ ኣቢይ ሐሊፉ። ስለዚ ዶ/ር ኣቢይ ናብ ስልጣን መጺኡ ብዛዕባ ሰላምን ጉዳይ ኤርትራን ክዛረብ እንከሎ፡ ነቲ ዝመረጾ ልፍንታዊ ሰልፍታት ይኹን ንድሌታት ህዝቢ የዕግብ እዩ ስለዝበለ እዩ ደፊኡሉ። በዚ ከኣ እቶም ቅድሚኡ ዝነብሩ ክገብርዎ ዘይክኣሉ ገይሩ። ብወገን ኤርትራ እንተመጺኻ ግን ሕቶ ዶባት ንዓና ሕቶ ኣይነበረን - ተወዲኡ እዩ፤ ኣብ ባይታ እዩ ዘይተመልከት እምበር እቲ ረዲና ዝኣተናዮ ቤት ፍርዲ ዝሃበና ውሳነ ተቐቢልናዮ ኢና። ሕቶና ብይን ይተግበር እዩ ዝብል ጥራሕ እዩ ነይሩ። ግን ከኣ ቅድም ሰራዊት ኢትዮጵያ ይውጻእ፡ ሰራዊት ከይወጸ ኣይንዘራረብን ኢና ይብሃል ነይሩ። እንተኾነ ሰላም ምስተባህለ ኢሳይያስ ተቐቢሉዎ ልኡኽ ሰዲዱ። እቲ ልኡኽ ንኣስመራ ምስተመልሰ እንታይ ከምዝተዘራረቡ መግለጺ ስለዘይሃበ ቅሬታታት ኣሎ። እዚ ኣብ ሞንጎ ኢሳይያስን ዶክተር ኣብይን ዝግብር ዘሎ ስምምዕ ማዕረ ክንደይ እዩ ንህዝቢ ኤርትራ ዝውክሎ?
